

VLADA REPUBLIKE HRVATSKE

Zagreb, 23. siječnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o dopunama Uredbe o kriterijima i načinu obračuna i plaćanja nagrade povjerenicima u postupku stečaja potrošača |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 43. stavka 2. i članka 79.j Zakona o stečaju potrošača (Narodne novine, br. 100/15 i 67/18), Vlada Republike Hrvatske je na sjednici održanoj\_\_\_\_\_\_\_\_\_\_\_\_\_\_\_\_\_\_. godine donijela

**UREDBU**

**o izmjeni i dopunama Uredbe o kriterijima i načinu obračuna i plaćanja nagrade povjerenicima u postupku stečaja potrošača**

**Članak 1.**

U Uredbi o kriterijima i načinu obračuna i plaćanja nagrade povjerenicima u postupku stečaja potrošača (Narodne novine, broj 13/16), u članku 1. iza riječi: „stečaja potrošača“ dodaju se riječi: „te nagrada i naknada troškova za rad povjerenika u jednostavnom postupku stečaja potrošača“.

**Članak 2.**

Iza članka 8. dodaje se članak 8.a koji glasi:

„Članak 8.a

U slučajevima u kojima se provodi otvoreni jednostavni postupak stečaja potrošača povjereniku pripada pravo na jednokratnu nagradu u iznosu od 1.000,00 kuna i pravo na naknadu troškova u iznosu od 200,00 kuna.“ .

**Članak 3.**

U članku 11. ispred stavka 1. dodaje se oznaka stavka: „(1)“.

Iza stavka 1. dodaje se stavak 2. koji glasi:

„(2) Iznimno od stavka 1. ovoga članka, naknada troškova povjereniku u jednostavnom postupku stečaja potrošača izražena je u neto iznosu.“.

**Članak 4.**

Ova Uredba stupa na snagu osmoga dana od dana objave u Narodnim novinama.

Klasa:

Urbroj:

Zagreb,

PREDSJEDNIK

mr. sc. Andrej Plenković

OBRAZLOŽENJE

Člankom 28. Zakona o izmjenama i dopunama Zakona o stečaju potrošača („Narodne novine“, broj 67/18., dalje u tekstu: ZID ZSP) u Zakon o stečaju potrošača dodaje se članak 79.j kojim je propisano da odvjetnik odnosno stečajni upravitelj koji je imenovan kao povjerenik u jednostavnom postupku stečaja potrošača ima pravo na jedinstvenu nagradu i naknadu troškova u skladu s uredbom o nagradi i naknadi troškova kojom Vlada Republike Hrvatske utvrđuje kriterije i način obračuna i plaćanja nagrada i naknada za povjerenike u jednostavnom postupku stečaja potrošača.

Člankom 30. stavkom 1. ZID ZSP-a propisano je da će Uredbu o nagradi i naknadi troškova iz članka 79.j koji je dodan člankom 28. ovoga Zakona donijeti Vlada Republike Hrvatske u roku od 30 dana od dana stupanja na snagu ZID ZSP-a. ZID ZSP stupa na snagu 1. siječnja 2019. (članak 32. ZID ZSP-a).

Slijedom navedenoga, predloženom Uredbom o izmjeni i dopunama Uredbe o kriterijima i načinu obračuna i plaćanja nagrade povjerenicima u postupku stečaja potrošača se određuje da povjereniku za provođenje jednostavnog postupka stečaja potrošača pripada pravo na jednokratnu nagradu u iznosu od 1.000,00 kuna i pravo na naknadu troškova u iznosu od 200,00 kuna.

Uz članak 1.

Ovom odredbom se dopunjuje predmet Uredbe o kriterijima i načinu obračuna i plaćanja nagrade povjerenicima u postupku stečaja potrošača na način da isti obuhvaća i nagradu i naknadu troškova za rad povjerenika u jednostavnom postupku stečaja potrošača.

Uz članak 2.

Ovim člankom se određuje visina jednokratne nagrade i naknade troškova povjerenicima za provođenje jednostavnog postupka stečaja potrošača.

Uz članak 3.

Ovom odredbom se određuje da je naknada troškova povjereniku u jednostavnom postupku stečaja potrošača izražena u neto iznosu.

Uz članak 4.

Ovim člankom se određuje stupanje na snagu Uredbe.